JURBARKO RAJONO SAVIVALDYBĖS TARYBA

SPRENDIMAS

DĖL JURBARKO RAJONO SAVIVALDYBĖS TARYBOS 2013 M. BIRŽELIO 27 D. SPRENDIMO NR. T2-177 „DĖL MOKINIŲ NEMOKAMO MAITINIMO JURBARKO RAJONO SAVIVALDYBĖS MOKYKLOSE TVARKOS APRAŠO PATVIRTINIMO“ PAKEITIMO

2014 m. sausio 30 d. Nr. T2-14

Jurbarkas

Vadovaudamasi Lietuvos Respublikos vietos savivaldos įstatymo 18 straipsnio 1 dalimi ir Lietuvos Respublikos socialinės paramos mokiniams įstatymo 1, 2, 4, 6, 7, 10 ir 14 straipsnių pakeitimo įstatymu, Jurbarko rajono savivaldybės taryba n u s p r e n d ž i a:

1. Pakeisti Mokinių nemokamo maitinimo Jurbarko rajono savivaldybės mokyklose tvarkos aprašą, patvirtintą Jurbarko rajono savivaldybės tarybos 2013 m. birželio 27 d. sprendimu Nr. T2-117 „Dėl mokinių nemokamo maitinimo Jurbarko rajono savivaldybės mokyklose tvarkos aprašo patvirtinimo“ (toliau – Aprašas):

1.1. pakeisti Aprašo 1 punktą ir jį išdėstyti taip:

„1. Mokinių nemokamo maitinimo Jurbarko rajono savivaldybės mokyklose tvarkos aprašas (toliau – Aprašas) reglamentuoja mokinių nemokamo maitinimo bendrojo ugdymo mokyklose, profesinio mokymo įstaigos, ikimokyklinio ugdymo mokyklose ar pas kitą švietimo teikėją (išskyrus laisvąjį mokytoją) (toliau – mokykla) pagal bendrojo ugdymo programas, įregistruota Studijų, mokymo programų ir kvalifikacijų registre, ar priešmokyklinio ugdymo programą, organizavimą.“

1.2. pakeisti Aprašo 14 punktą ir jį išdėstyti taip:

„14. Skaičiuojant bendrai gyvenančių asmenų pajamas, neįskaitomos jų globojamų ar rūpinamų vaikų pajamos. Vaikai, kuriems įstatymų nustatyta tvarka yra nustatyta globa ar rūpyba, į bendrai gyvenančių asmenų, kurie paskirti globėjais ar rūpintojais, sudėtį neįskaitomi. Kai vaiko laikinoji globa ar rūpyba nustatyta tėvų prašymu dėl jų laikino išvykimo iš Lietuvos Respublikos, globojamiems ar rūpinamiems vaikams socialinė parama mokiniams skiriama įvertinus vaiko, jo tėvų ir kitų bendrai gyvenančių asmenų pajamas.“

1.3. pakeisti Aprašo 16 punktą ir jį išdėstyti taip:

„16. Jei bendrai gyvenantys asmenys ar vienas asmuo gauna piniginę socialinę paramą pagal Lietuvos Respublikos piniginės socialinės paramos nepasiturintiems gyventojams įstatymą, bendrai gyvenančių asmenų ar vieno gyvenančio asmens pajamos socialinei paramai mokiniams gauti apskaičiuojamos pagal pajamas, kurios paskutinį kartą buvo nurodytos skiriant piniginę socialinę paramą, įskaitant paskirtos socialinės pašalpos dydį, išskyrus papildomai paskirtos socialinės pašalpos dydį, ir neįskaitant būsto šildymo išlaidų, išlaidų šaltam vandeniui ir karštam vandeniui kompensacijų dydžio.“

1.4. pakeisti Aprašo 17 punktą ir jį išdėstyti taip:

„17. Vienas iš mokinio tėvų ar kitų bendrai gyvenančių pilnamečių asmenų, globėjų (rūpintojų), pilnametis mokinys ar nepilnametis mokinys, kuris yra susituokęs arba emancipuotas (toliau – pareiškėjas) dėl nemokamo maitinimo skyrimo kreipiasi į deklaruotos gyvenamosios vietos seniūniją, o jeigu gyvenamoji vieta nedeklaruota, – į seniūniją, kurioje gyvena, užpildydamas Lietuvos Respublikos socialinės apsaugos ir darbo ministro įsakymu patvirtintą prašymo-paraiškos socialinės paramos mokiniams gauti formą SP-11 (toliau – prašymas), ir prideda reikalingus dokumentus, nustatytus Lietuvos Respublikos piniginės socialinės paramos nepasiturintiems gyventojams įstatymo 20 straipsnyje, išskyrus duomenis apie bendrai gyvenančių asmenų turimą turtą.“

2. Sprendimas įsigalioja kitą dieną po paskelbimo Teisės aktų registre.

Savivaldybės meras	Ričardas Juška